รัฐบาลไทย-ข่าวทำเนียบรัฐบาล-พระมหากรุณาธิคุณปกเกล้าฯ พสกนิกรชาวพะเยา "พิธีเปิดพระราชานุสาวรีย์สมเด็จพระศรีนครินทราบรมราชชนนี"
วันจันทร์ที่ 13 มีนาคม 2560
พระมหากรุณาธิคุณปกเกล้าฯ พสกนิกรชาวพะเยา "พิธีเปิดพระราชานุสาวรีย์สมเด็จพระศรีนครินทราบรมราชชนนี"
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เฝ้าทูลละอองพระบาทรับเสด็จฯ สมเด็จพระเทพรัตนราชสุดาฯ สยามบรมราชกุมารี ในการเสด็จพระราชดําเนินทรงเปิดพระราชานุสาวรีย์สมเด็จพระศรีนครินทราบรมราชชนนี
ณ โรงเรียนเฉลิมพระเกียรติสมเด็จพระศรีนครินทร์ พะเยา ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี
เมื่อเวลา 09.22 น. สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปยังโรงเรียนเฉลิมพระเกียรติสมเด็จพระศรีนครินทร์ พะเยา ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารีทรงเปิดพระราชานุสาวรีย์สมเด็จพระศรีนครินทราบรมราชชนนี สร้างขึ้นขนาดเท่าพระองค์จริงในพระอิริยาบถประทับพระเก้าอี้ ฉลองพระองค์เครื่องแบบ พอ.สว. เพื่อเป็นอนุสรณ์ทางการศึกษา และปลูกจิตสํานึกให้ทุกคนได้น้อมรําลึกถึงพระมหากรุณาธิคุณที่มีต่อการศึกษาของเยาวชนไทยในชนบท ประดิษฐาน ณ ลานหอสมุดไอที 100 ปีสมเด็จย่า โรงเรียนแห่งนี้เป็นโรงเรียนมัธยมศึกษา 1 ใน 12 แห่งของกลุ่มโรงเรียนเฉลิมพระเกียรติสมเด็จพระศรีนครินทร์ จัดการเรียนการสอนแบบประจําในชั้นมัธยมศึกษาปีที่ 1-6 ปัจจุบันมีนักเรียน 596 คน
ในพิธีเปิดพระราชานุสาวรียสมเด็จพระศรีนครินทราบรมราชชนนีในครั้งนี้ มีบุคคลร่วมเฝ้าฯ รับเสด็จอาทิ นายณรงค์ศักดิ์ เฉลิมเกียรติ ผู้ว่าราชการจังหวัดพะเยา, นายณรงค์ แผ้วพลสง ผู้ช่วยเลขาธิการคณะกรรมการการศึกษาขั้นพื้นฐาน, นายศิริพันธ์ ขวัญอ่อน ผู้อํานวยการสํานักงานเขตพื้นที่การศึกษามัธยมศึกษา เขต 36, นายศาสตรา วงศ์จุมปู ผู้อํานวยการโรงเรียนเฉลิมพระเกียรติพระศรีนครินทร์ พะเยา และผู้อํานวยการโรงเรียนเฉลิมพระเกียรติพระศรีนครินทร์อีก 11 แห่งทั่วประเทศ พร้อมผู้บริหาร ข้าราชการ คณะครู และนักเรียน
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ได้กราบบังคมทูลรายงานความเป็นมาของการจัดสร้างพระบรมราชานุสาวรีย์ ดังนี้
"ข้าพระพุทธเจ้า หม่อมหลวงปนัดดา ดิศกุล รัฐมนตรีช่วยว่าการกระทรวงศึกษาธิการ พร้อมด้วยข้าราชการ คณะครู นักเรียน และบรรดาผู้เข้าเฝ้าทูลละอองพระบาทอยู่ ณ ที่นี้ รู้สึกสํานึกในพระมหากรุณาธิคุณหาที่สุดมิได้ ที่ใต้ฝ่าละอองพระบาท เสด็จพระราชดําเนินมาทรงเปิดพระราชานุสาวรีย์สมเด็จพระศรีนครินทราบรมราชชนนี ณ โรงเรียนเฉลิมพระเกียรติสมเด็จพระศรีนครินทร์ พะเยา ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี ในวันนี้
โรงเรียนเฉลิมพระเกียรติสมเด็จพระศรีนครินทร์ พะเยา ในพระราชูปถัมภ์ ฯ เป็นโรงเรียนมัธยมศึกษา 1 ในจํานวน 12 แห่งของกลุ่มโรงเรียนเฉลิมพระเกียรติสมเด็จพระศรีนครินทร์ที่ประกาศจัดตั้งเมื่อปีพุทธศักราช 2539 เพื่อเฉลิมพระเกียรติสมเด็จพระศรีนครินทราบรมราชชนนี ที่ทรงมีพระมหากรุณาธิคุณต่อการศึกษาในทุกพื้นที่ของประเทศไทย โดยเปิดรับนักเรียนระบบประจํา ระดับมัธยมศึกษาปีที่ 1 ถึงปีที่ 6 ในเขตพื้นที่บริการ 8 จังหวัดภาคเหนือ ปัจจุบันมีนักเรียนจํานวน 596 คน มีครูและบุคลากรทางการศึกษา จํานวน 67 คน และมีนายศาสตรา วงศ์จุมปู เป็นผู้อํานวยการโรงเรียน
ตลอดเวลาที่ผ่านมา โรงเรียนสามารถจัดการเรียนการสอนได้อย่างมีคุณภาพดีเยี่ยมได้รับคัดเลือกให้เป็นโรงเรียนรางวัลพระราชทาน จํานวน 4 ครั้ง ได้รับรางวัลเหรียญทองสถานศึกษายอดเยี่ยม รางวัลสถานศึกษาดีเด่น สาขาเทิดทูนสถาบันชาติ ศาสนา และพระมหากษัตริย์ รางวัลชนะเลิศสถานศึกษาสีขาว ห้องสมุดโรงเรียนดีเด่น และสุดยอดโรงเรียนส่งเสริมสุขภาพระดับเพชรของประเทศ เป็นต้น
สําหรับพระราชานุสาวรีย์สมเด็จพระศรีนครินทราบรมราชชนนีมีวัตถุประสงค์การจัดสร้างเพื่อเป็นอนุสรณ์สถานทางการศึกษา ในการปลูกจิตสํานึกให้แก่เยาวชน และคณะครู ผู้บริหาร นักเรียน ตลอดจนผู้ปกครองและประชาชนทั่วไป ได้รําลึกถึงพระมหากรุณาธิคุณในสมเด็จพระศรีนครินทราบรมราชชนนี พร้อมได้ถวายสักการะสืบไป โดยประดิษฐาน ณ ลานหอสมุดไอที 100 ปีสมเด็จย่า โรงเรียนเฉลิมพระเกียรติสมเด็จพระศรีนครินทร์ พะเยา ในพระราชูปถัมภ์ฯ และโรงเรียนเฉลิมพระเกียรติสมเด็จพระศรีนครินทร์ ทุกเขตการศึกษาในจังหวัดต่าง ๆ รวมจํานวน 12 โรงเรียนทั่วประเทศ
บัดนี้ ได้เวลาอันเป็นมงคลอุดมฤกษ์แล้ว ข้าพระพุทธเจ้าขอพระราชทานพระราชานุญาตเบิกนายณรงค์ แผ้วพลสง ผู้ช่วยเลขาธิการคณะกรรมการการศึกษาขั้นพื้นฐาน กราบบังคมทูลเบิกผู้มีอุปการคุณ จํานวน 100 ราย เข้ารับพระราชทานเข็มที่ระลึก ต่อจากนั้น ขอพระราชทานกราบบังคมทูลเชิญ เสด็จพระราชดําเนินทรงเปิดพระราชานุสาวรีย์สมเด็จพระศรีนครินทราบรมราชชนนี จากนั้นเสด็จพระราชดําเนินทรงปลูกต้นประดู่แดง ทอดพระเนตรนิทรรศการและผลงานนักเรียน การแสดงดนตรีในโครงการตามรอยคีตราชัน เพื่อเป็นสิริสวัสดิ์พิพัฒน์มงคลแก่ปวงข้าพระพุทธเจ้าทั้งหลายสืบไป"
จากนั้น สมเด็จพระเทพรัตนราชสุดาฯ สยามบรมราชกุมารี พระราชทานเข็มที่ระลึก และเสด็จพระราชดําเนินไปยังแท่นทรงกดปุ่มไฟฟ้าเปิดแพรคลุมป้าย“พระราชานุสาวรีย์สมเด็จพระศรีนครินทราบรมราชชนนี” ทรงวางพานพุ่ม ทรงจุดธูปเทียนเครื่องทองน้อยถวายสักการะ ทรงคม จากนั้นทรงปลูกต้นประดู่แดง
โอกาสนี้ ทอดพระเนตรนิทรรศการ "ส่งเสริมนิสัยรักการอ่านตามรอยเจ้าฟ้านักอ่าน"จัดกิจกรรมหลายรูปแบบเพื่อให้นักเรียนมีนิสัยรักการอ่าน อาทิ วางทุกงานอ่านทุกคน ให้อ่านหนังสือที่ตนเองสนใจทุกวันพุธ และบันทึกการอ่าน มีการจับรางวัลเพื่อให้มีความสนใจในการอ่านเพิ่มขึ้น, หนังสือธรรมะสร้างสมาธิ ส่งเสริมการอ่านหนังสือธรรมะก่อนนอน, หนังสือพาสนุก สุขหรรษา แนะนําหนังสือใหม่และหนังสือน่าอ่านโดยยุวบรรณารักษ์ และค่ายจิตอาสา สร้างห้องสมุดให้น้องที่โรงเรียนตํารวจตระเวนชายแดนเบ็ตตี้ดูเมน ร่วมพัฒนาห้องสมุดเพื่อให้เป็นแหล่งเรียนรู้ที่สําคัญ
จากนั้น ทอดพระเนตรนิทรรศการ อาทิ เกียรติประวัติโรงเรียน รางวัลพระราชทาน, สวนพฤกษศาสตร์โรงเรียน ที่บูรณาการร่วมกับ 8 กลุ่มสาระการเรียนรู้ อาทิ ศึกษาสรรพคุณสมุนไพร, ประพันธ์บทกวี, วาดภาพ ออกแบบท่ารํา รวมทั้งแต่งเพลงที่ได้แรงบันดาลใจมาจากพรรณไม้ช่อครามน้ํา, โครงการส่งเสริมอัจฉริยภาพทางคณิตศาสตร์ อาทิ การทําPaperCraft, คณิตคิดเร็ว, การเรียนการสอนหลักสูตรท้องถิ่นสมเด็จย่าแม่ฟ้าหลวง โดยน้อมนําพระจริยวัตรอันงดงามของสมเด็จย่า มาเป็นต้นแบบในการดําเนินชีวิต, โครงการส่งเสริมความสามารถด้านภาษาจีน จัดสอนภาษาการตัดกระดาษเป็นอักษรภาษาจีน และการประดิษฐ์หุ่นยนต์บําบัดน้ําเสียโดยใช้พลังงานแสงอาทิตย์